Source: http://scripta.kotus.fi/visk/sisallys.php?p=708
Timestamp: 2020-08-05 02:38:31+00:00

Document:
VISK - § 708 Paitsi-sanan käyttöjä
SISÄLLYS > RAKENNE > Post- ja prepositiot eli adpositiot > Rajankäyntejä: Adpositioita ja partikkeleita > Monikasvoiset paitsi ja kautta > § 708 Paitsi-sanan käyttöjä
Monilla sanoilla on sekä adpositio- että partikkelikäyttöä, tällaisia ovat esim. paitsi, kautta ja päin (» § 710). Eräät sanat taas ovat adpositiomaisia partikkeleita, esim. käsin (» § 711), asti ja saakka (» § 712).
Sana paitsi on adpositiona partitiivirektioinen postpositio (a), harvemmin prepositio (b). Tavallisimmin eksklusiivisena partikkelina toimiva paitsi esiintyy minkä tahansa sanan kanssa, jonka muoto on jonkin muun lauseen jäsenen määräämä (c). Paitsi on tällöin lausekkeessa liitynnäisenä (» § 808). Paitsi esiintyy myös kiinteissä konstruktioissa verbin kanssa: Paljosta jään paitsi (l) (» § 455).
En ole löytänyt – kahta paitsi – ketään, jolla ei sydämessään, silmäkulmassaan tai suupielessään olisi pientä vihreää virinää. (l) | Hän jäi ylennystä paitsi positiivisen syrjinnän vuoksi. (l)
Olen asunut täällä koko ikäni paitsi muutamia, kuukausia (p)
– – kaikki paitsi purjehdus on turhaa. (l) | Suomi säästääkin nyt ”kaikessa muussa paitsi hulluudessa”. (l) | Mitä me tiedämme Afrikasta – paitsi että emme tiedä mitään. (K)
Lausetta edeltäessään (paitsi että ~ jos ~ kun) paitsi on konjunktiomainen (» § 814). Paitsi–myös‑ilmauksessa (d) paitsi on joko partitiivitäydennyksinen prepositio tai partikkeli jolla ei ole vaikutusta seuralaisensa muotoon:
Paitsi pakastettua kirjolohta Japanissa tapahtuvaa jatkojalostusta varten, yhteydet kaukaiseen itään ovat synnyttäneet myös toisen tuotteen, japanilaiseen tapaan suolatun kirjolohen mädin. (l) | Paitsi työssä, puhelinta halutaan luonnollisesti käyttää myös vapaa-aikana. (l)
Partikkelimaiseksi voi luonnehtia myös sanaliittoa sitä paitsi, joka on kiteytynyt postpositiokäytöstä: Viesti voi välittyä lähes samanaikaisesti lukemattomiin kohteisiin, ja sitä paitsi tavattoman halvalla (E).

References: § 708
 § 708
 § 710
 § 711
 § 712
 § 808
 § 455
 § 814